**Regulament PUBLISHING ROMANIA**

**„Sesiunea 2023”**

Lansat în anul 2007, PUBLISHING ROMANIA este un program de finanţare a proiectelor editoriale destinate promovării culturii române în străinătate. Programul este structurat în două secţiuni cu obiective şi criterii specifice de selecţie a proiectelor.

**Secţiunea 1. Publicarea de albume şi cărţi dedicate culturii și civilizației românești**

Program de finanţare a editurilor străine pentru publicarea de albume şi cărţi dedicate culturii și civilizației românești menit să sporească interesul editurilor din străinătate pentru creaţiile româneşti de valoare.

**Condiţii generale de eligibilitate:**

Pot solicita finanţare edituri şi instituţii culturale din străinătate care propun spre publicare albume sau cărţi dedicate culturii și civilizației românești ce se înscriu într-unul dintre domeniile patrimoniului cultural (istorie, filosofie, istoria artelor şi culturii, istoria literaturii, lingvistică etc.) sau monografii despre autori români.

**Cheltuieli eligibile:**

Sprijinul material acordat poate acoperi până la **75%** din onorariile titularilor drepturilor de autor şi traducătorilor, având în vedere practica uzuală în domeniu, precum şi din cheltuielile de editare aferente (machetare, prelucrare imagine, copertă, corectură), tipar, fără ca valoarea totală solicitată să depăşească **15.000 EUR** pentru albume și **7.500 EUR** pentru cărţi.

**Acordarea finanțării:**

* Proiecte depuse în concurs în cadrul „Sesiunii 2023” a PUBLISHING ROMANIA trec, în prima etapă, printr-o evaluare a conformității administrative, efectuată de Comisia Internă desemnată din partea CENNAC / ICR de derularea acestui proces. La finalul primei etape de verificare a conformității administrative, Comisia Internă a CENNAC le comunică aplicanților cu dosar incomplet, via e-mail, lista documentelor lipsă, precum și termenul-limită până la care aceștia le pot transmite către CENNAC / ICR.

La încheierea etapei de primire a documentelor, Comisia Internă a CENNAC întocmește lista finală a aplicațiilor eligibile în cadrul „Sesiunii 2023” a TPS și pregătește etapa de jurizare a proiectelor.

Evaluarea proiectelor înscrise în concurs în cadrul „Sesiunii 2023” a TPS se realizează de către o Comisie de experți independenți, aleși în urma unui apel public de candidaturi și validați de Comitetul Director al ICR. Cererile de finanțare vor fi analizate de către Comisia de experţi pe baza unui dosar de candidatură complet. Deciziile comisiei de experți deschid finanţarea numai cu avizul Comitetului Director al ICR.

La încheierea etapei de jurizare a proiectelor înscrise în concurs în cadrul „Sesiunii 2023” a PUBLISHING ROMANIA, se realizează clasamentul competiției.

Proiectele înscrise în „Sesiunea 2023” a PUBLISHING ROMANIA primesc finanțare în limita bugetului disponibil. Sunt exceptate de la finanțare, indiferent de locul în clasament, proiectele care, în urma evaluării, primesc un punctaj mai mic de 60 de puncte din totalul de 100 de puncte posible. Valoarea finanţării se stabileşte în raport cu bugetul prezentat de aplicant, detaliat pentru toate tipurile de cheltuieli, cadrul colaborării cu ICR fiind reglat printr-un contract care detaliază îndatoririle și obligațiile părților.

* Institutul Cultural Român va efectua plata către editură, într-o singură tranșă, după ce va primi din partea acesteia:

1. un număr de 15 exemplare din lucrarea publicată având menţionat pe pagina de copyright sprijinul financiar acordat de ICR, conform contractului de finanţare;
2. facturi, documente bancare (extras de cont) ce atestă efectuarea plăţii/ plăților în perioada de valabilitate a contractului.

* Institutul Cultural Român nu va deconta nicio plată făcută de editură înainte de încheierea contractului cu Institutul Cultural Român.

Suma finală ce se va acorda editurii cu titlu de sprijin financiar se va determina în baza documentelor justificative ce urmează a fi prezentate finanțatorului în conformitate cu prevederile contractului de finanțare şi nu va putea depăși în niciun caz valoarea maximă a finanțării stabilită în urma evaluării de către comisia de experți independenți.

**PUBLISHING ROMANIA nu va finanţa:**

* Tiraje mai mici de 500 de exemplare;
* Edituri care solicită finanţarea aceleiaşi lucrări în volume de sine stătătoare, în limbi diferite;
* Reeditări
* Edituri care nu se încadrează în condiţiile menţionate la capitolul
* Costuri instituţionale care includ cheltuieli administrative, plăţi în contul deficitului bugetar, salarii, alte plăţi curente ale editurii;
* Cheltuieli de promovare şi distribuţie;
* Lucrările care fac obiectul unui partizanat politic sau religios;
* Lucrările care promovează discriminarea între sexe, rase şi convingeri de natură să afecteze drepturile omului.

**Sprijinul financiar se acordă pe bază de evaluare şi selecţie şi va ţine cont de:**

1. Relevanţa temei/subiectului ales, calitatea lucrării – 40 p.;
2. Reputaţia editurii (notorietatea la nivel naţional şi internaţional, experienţă) –20 p.;
3. Planul de distribuţie şi strategia de promovare – 20 p.;
4. Finanţarea solicitată în raport cu bugetul total necesar editării lucrării și de tirajul propus – 20 p.

**ATENŢIE:** O editură nu poate propune spre finanțare mai mult de **3 (trei)** proiecte în cadrul aceleiași sesiuni de primire a candidaturilor.

(„Sesiunea 2023” include programele TPS și Publishing Romania).

**Termene limită pentru candidatură:**

Pentru „Sesiunea 2023**”,** dosarele complete pot fi trimise în intervalul

02 februarie 2023- 08 martie 2023**.**

**ATENŢIE**: Sesiunea vizează strict proiecte editoriale programate să apară în anul 2023.

O editură nu poate propune spre finanțare mai mult de **3 (trei)** proiecte în cadrul aceleiași sesiuni de primire a candidaturilor.

(„Sesiunea 2023” include programele TPS și Publishing Romania).

**Dosarul de candidatură trebuie să conţină:**

* Formularul de solicitare a finanţării disponibil pe **www.cennac.ro**, semnat în original de către reprezentantul editurii;
* Copii ale contractelor pentru drept de autor încheiate pentru text, imagini etc., traduse în limba engleză sau în limba română de un traducător autorizat;
* Certificatul de înregistrare fiscală tradus în limba română sau în limba engleză de un traducător autorizat;
* Prezentări ale autorilor implicaţi în realizarea proiectului editorial, în limba română sau în limba engleză;
* Versiunea digitală a unui album sau a volum recent publicat, precum şi catalogul editurii sau o listă cu cele mai recente apariții, de asemenea, în versiune digitală.

\* Institutul Cultural Român se obligă să utilizeze ediția digitală a volumului transmis de applicant doar în scop informativ în cadrul procesului de evaluare a proiectelor din „Sesiunea 2023”. Volumele în format digital transmise de aplicanți vor fi salvate intern la CENNAC, juriul având acces la acestea doar cu rol consultativ, la sediul instituției, exclusiv în timpul sesiunilor de evaluare programate.

* Dosarele de candidatură complete se vor trimite în versiune digitală, în limbile engleză, franceză, italiană sau spaniolă, la adresa de **e-mail publishingromania@icr.ro**, cu mențiunea: **„Pentru PUBLISHING ROMANIA, Secţiunea I – Sesiunea 2023”**.

**ATENŢIE:** Dosarele care nu conţin toate documentele necesare sau care au fost trimise după expirarea termenului de depunere a candidaturii nu vor fi luate în considerare şi nu vor intra în concurs.

**Condiţii finale:**

* Toate deliberările Comisiei de experți independenți sunt confidențiale și un se supun obligației de a se justifica.
* Finanţările vor fi acordate cu condiţia ca editura candidată să accepte termenii contractului de finanţare, incluzând menţionarea sprijinului din partea ICR pe pagina de gardă a volumului. În acest sens, editura contractantă este rugată să consulte Manualul de identitate/sigla ICR disponibil la rubrica Media, accesând link-ul: <https://www.icr.ro/pagini/manual-de-identitate-sigla-icr>.

**Secţiunea 2. Editarea de suplimente, numere tematice sau reviste de studii dedicate culturii și civilizației românești**

Program de finanţare pentru editarea de suplimente, numere tematice sau reviste de studii, dedicate culturii și civilizației românești, menit să sporească interesul pentru cultura română a publicaţiilor în limbi străine.

**Condiţii generale de eligibilitate**

Pot solicita finanţare revistele străine cu profil cultural, artistic și științific, precum şi reviste de studii româneşti din străinătate publicate în limbi străine.

**Cheltuieli eligibile**

* Sprijinul material acordat poate acoperi până la **75%** din onorariile titularilor drepturilor de autor şi ale traducătorilor, având în vedere practica uzuală în domeniu, precum şi din cheltuielile de editare aferente (machetare, copertă, corectură, hârtie, prelucrare imagini, tipar), fără ca valoarea totală a sumei solicitate să depăşească **6000 EUR.**

**Acordarea finanțării:**

* Valoarea finanţării se stabileşte în raport cu bugetul prezentat de aplicant, detaliat pentru toate tipurile de cheltuieli, cadrul colaborării cu ICR fiind reglat printr-un contract care detaliază îndatoririle și obligațiile părților.
* La încheierea etapei de jurizare a proiectelor înscrise în concurs în cadrul „Sesiunii 2023” a PUBLISHING ROMANIA, se realizează clasamentul competiției. Proiectele înscrise în „Sesiunea 2023” a Publishing Romania primesc finanțare în limita bugetului disponibil. Sunt exceptate de la finanțare, indiferent de locul în clasament, proiectele care, în urma evaluării, primesc un punctaj mai mic de 60 de puncte din totalul de 100 de puncte posible. Cererile de finanțare vor fi analizate de către Comisia de experţi pe baza unui dosar de candidatură complet.

Deciziile comisiei de experți deschid finanţarea numai cu avizul Comitetului Director al ICR.

* Institutul Cultural Român va efectua plata către editor, într-o singură tranșă, după ce va primi din partea acestuia:

1. un număr de 15 exemplare din publicaţie, conform contractului, având menţionat pe pagina de copyright spijinul financiar acordat de ICR. În acest sens, editorul este rugat să consulte Manualul de identitate/sigla ICR disponibil la rubrica Media, accesând link-ul : <https://www.icr.ro/pagini/manual-de-identitate-sigla-icr>;
2. facturi, documente bancare (extras de cont) ce atestă efectuarea plăţii/ plăților în perioada de valabilitate a contractului.

* Institutul Cultural Român nu va deconta nicio plată făcută de editor înainte de încheierea contractului cu Institutul Cultural Român.

Suma finală ce se va acorda editurii cu titlu de sprijin financiar se va determina în baza documentelor justificative ce urmează a fi prezentate finanțatorului în conformitate cu prevederile contractului de finanțare si nu va putea depăși în nici un caz valoarea maximă a finanțării stabilită în urma evaluării de către comisia de experți independenți.

**PUBLISHING ROMANIA nu va finanţa:**

* Suplimentele sau numerele speciale care nu se încadrează în condiţiile menţionate la capitolul „Condiţii generale de eligibilitate”;
* Costuri instituţionale care includ cheltuieli administrative, plăţi în contul deficitului bugetar, salarii, alte plăţi curente ale editurii;
* Cheltuieli de promovare şi distribuţie;
* Publicaţiile care fac obiectul unui partizanat politic sau religios;
* Publicaţiile care promovează discriminarea între sexe, rase şi convingeri de natură să afecteze drepturile omului.

**Sprijinul financiar se acordă pe bază de evaluare şi selecţie şi va ţine cont de:**

1. Calitatea revistei (notorietatea/prestigiul publicaţiei la nivel naţional şi internaţional, experienţa publicaţiei, coerenţa şi pertinenţa editorială) – 30 p.;
2. Relevanţa conţinutului numărului special/suplimentului în ceea ce privește promovarea internațională a culturii române (calitatea temei/subiectului ales, calitatea conţinutului, valoarea autorilor) – 30 p.;
3. Planul de distribuţie şi strategia de promovare – 20 p.;
4. Finanţarea solicitată în raport cu bugetul total necesar editării lucrării și de tirajul publicației – 20 p.

**Termene limită pentru candidatură:**

Pentru **„Sesiunea** **2023”,** dosarele complete pot fi trimise în intervalul 01 februarie 2023-08 martie 2023.

**ATENŢIE:** Sesiunea vizează strict proiecte editoriale programate să apară în **anul 2023.**

O editură nu poate propune spre finanțare mai mult de **3 (trei)** proiecte în cadrul aceleiași sesiuni de primire a candidaturilor.

(„Sesiunea 2023” include programele TPS și Publishing Romania).

**Dosarul de candidatură trebuie să conţină:**

1. Formularul de solicitare a finaţării disponibil pe [www.cennac.ro](http://www.cennac.ro), semnat în original de către reprezentantul legal al editorului;
2. Copii ale contractelor pentru drept de autor încheiate pentru text, imagini etc., traduse în limba engleză de un traducător autorizat sau în limba română;
3. Certificatul de înregistrare fiscală tradus în limba română sau în limba engleză de un traducător autorizat;
4. O prezentare a autorilor sau a echipei de autori, în limba engleză sau în limba română;
5. CV-ul directorului editorial / redactorului-şef;
6. O listă cu temele numerelor speciale/suplimentelor publicate;
7. Exemplare din ultimele două numere ale revistei sau ale suplimentelor publicate, în versiune digitală. Institutul Cultural Român se obligă să utilizeze ediția digitală a revistei transmise de aplicant doar în scop informativ în cadrul procesului de evaluare a proiectelor din „Sesiunea 2023”. Revistele în format digital transmise de aplicanți vor fi salvate intern la CENNAC, juriul având acces la acestea doar cu rol consultativ, la sediul instituției, exclusiv în timpul sesiunilor de evaluare programate.

Dosarele de candidatură complete se vor trimite, în versiune digitală, în limbile engleză, franceză, italiană sau spaniolă, la adresa de e-mail **publishingromania@icr.ro**, cu mențiunea: **„Pentru PUBLISHING ROMANIA, Secţiunea I – Sesiunea 2023”.**

**ATENŢIE:** Dosarele care nu conţin toate documentele necesare sau au fost trimise după expirarea termenului de depunere a candidaturii nu vor fi luate în considerare şi nu vor intra în concurs.

**Condiţii finale:**

* Cererile de finanțare vor fi analizate de către Comisia de experţi a PUBLISHING ROMANIA pe baza unui dosar de candidatură complet.
* Toate deliberările **Comisiei de experţi a PUBLISHING ROMANIA** sunt confidenţiale şi nu sunt supuse obligaţiei de a se justifica. Finanţările vor fi acordate cu condiţia ca editura candidată să accepte termenii contractului de finanţare, incluzând menţionarea sprijinului din partea ICR pe pagina de gardă a volumului. În acest sens, editura contractantă este rugată să consulte Manualul de identitate/sigla ICR disponibil la rubrica Media, accesând link-ul : <https://www.icr.ro/pagini/manual-de-identitate-sigla-icr>.